Գոգենը երկընտրանքի առաջ է կանգնում. շարունակել բանկային կարիերան, ու լինել օտար, դուսպրծուկ ու ինչ-որ տեղ էլ մյուս նկարիչների մեջ լինել անցանկալի տարր կամ էլ ընդմիշտ կյանքը կապել արվեստի հետ` վերջնական ու անվերադարձ խզելով կապը անցյալ կյանքի հետ: Գոգենը ընտրում է վերջինը. 11 տարի բանկում ու բիրժայում աշխատելուց հետո նա թողնում է այն: Մի խոսքով 1883թ-ը շրջադարձային էր Գոգենի կյանքում: 1883թ-ը տնտեսական և էսթետիկական ճգնաժամի տարի էր: Իմպրեսիոնիստների միջև տարաձայնություններ են սկսվում: Նրանք գալիս էին այն եզրակացության, որ իրենք սպառել են իրենց գեղարվեստական հնարավորությունները: